פונץ' (להקה)

פונץ' היא להקת רוק ישראלי שהוציאה את אלבום הבכורה שלה ביולי 1991 כחלק מגל הלהקות הישראליות הצעירות שפרצו באותה שנה כ"נושאי המגבעת", "רוקפור" ו"כרמלה גרוס ואגנר".

היסטוריה
פונץ' החלה את דרכה ב-1986 כשלישייה בשם שד"ק (שמאל דתי קיצוני). היו חברים בה הסולן יוסי בבליקי, הגיטריסט אלי שאולי והמתופף שלומי רוזנבלום. שיר אחד, "אדי", משך את תשומת לבם של עורכים בגלי צה"ל ושל רונן בן-טל מ"די.בי הפקות", ועם צירופו של הבאסיסט, הזמר והיוצר שלום גד, הפכה הלהקה לרביעיית "פונץ'". ב-1988 יצא הסינגל של הלהקה "ונדמה שישוב", שגם זכה להשמעות רבות ברדיו.

בהפקתו המוזיקלית של רונן בן-טל יצא אלבום הבכורה של פונץ', "פונץ'" ביולי 1991. הוא כלל, בין היתר, את השירים: "ונדמה שישוב" (1988) "עדינה" (1989), ו"אני מאוהב בבחורה מבת-ים" (1990). חלק מהשירים כללו מחאה בנושאים חברתיים, אבל בעטיפה מלודית מאוד.

אלבומה השני של הלהקה, "הצוללת", יצא אחרי פחות משנה, ביוני 1992. האלבום המשיך את קו הרוק הרזה של אלבום הבכורה וכקודמו הוא יצא בחברת NMC. השיר הבולט באלבום "הוא מסתכל בה כל הזמן" הוקלט שוב לאלבום השלישי "דנה ראתה עב"מ" ונכלל בפסקול של הסדרה "שבתות וחגים".

הלהקה חדלה להתקיים (למעט הופעה חד-פעמית באביב 1996, במסגרת פסטיבל "נקסט") ושני הסולנים שלה, שלום גד ויוסי בבליקי, הוציאו (ביוני 1996) אלבומי סולו בחברת "הד ארצי". שלום גד את "סוף המדבר" ויוסי בבליקי את "אלבום המצעדים". בפסטיבל ערד 1994 ביצעו ירמי קפלן ואיפה הילד? את "נדמה שישוב". נורית גלרון הקליטה את "נדמה שישוב" לפרויקט עבודה עברית. ב-2006 הקליט הזמר עידן יניב גרסה ל"נדמה שישוב" לכבוד מצעד הפזמונים השנתי של גלגלצ.

בשנת 2002 חזרה הלהקה לאולפן עם קלידן להקת "החשמליות" בועז כהן שהצטרף להרכב לקראת סיום הקלטות לאלבום השלישי "דנה ראתה עב"מ", שבמפתיע הפך לאלבום המצליח ביותר, מבחינה מסחרית, של הלהקה. פונץ' הקליטה מחדש את השיר "הוא מסתכל בה כל הזמן", שהופיע במקור באלבום "הצוללת", וגם גרסה חדשה להמנון הלאומי "התקווה" שהוקלט במקור לפרויקט עבודה עברית, אבל לא זכה להיכנס אליו.

ביוני 2002 הוציאה חברת NMC מחדש, תחת השם "נדמה שישוב", מארז הכולל את כל שירי הראשון ורוב שירי האלבום השני של פונץ', שאזלו מן השוק והפכו עם השנים לפריט אספנים. "דנה ראתה עבמ", שיצא באוגוסט 2002 החזיר את להקת פונץ' לעשייה בזירת המוזיקה המקומית. האלבום זכה לביקורות מצוינות והלהקה קיבלה, לראשונה, גם סיקור אוהד נרחב בתקשורת.

ב-2003 פרש שלום גד מן ההרכב, לטובת קריירה עצמאית. המתופף שלומי רוזנבלום פרש לעסקים פרטיים והוחלף בשמעון בן-לולו מ"החשמליות" וללהקה צורפה גם דנה בקר כסולנית נוספת לצדו של בבליקי.

בהרכב הזה הוציאה פונץ' את האלבום הרביעי של הלהקה ב-2007, "פינוקיו" ששירים אחדים מתוכו נחשפו קודם לקהל במסגרת סדרת הטלוויזיה של עוזי וייל "8 דקות ביום". השקת האלבום התקיימה בשלושה ערבים רצופים של "פסטיבל פונץ'" בתיאטרון תמונע בתל אביב. הערב הראשון נקרא "אלכוהול" והתארח בו רמי פורטיס, בשני, "הנגאובר", התארח מיכה שטרית ובשלישי, "עד הלקוח האחרון", חברי הלהקה לדורותיה: שלום גד, שלומי רוזנבלום וגיל פדידה, וגם דויד פרץ ונדב אזולאי והבסיסט החדש איתי מאור. מתוך שלושת ימי הפסטיבל נבחרו 30 קטעים שיצאו באלבום הכפול "חור בשמיים כחולים" שיצא לאור ב-2009.

בדצמבר 2012 הוציאה פונץ' את אלבום האולפן החמישי (והאחרון) שלה, "רמז לעתיד". לאחר סיבוב הופעות קצר חדלה לפעול.

בסוף 2022 חזרה הלהקה להופיע כרביעייה - עם יוסי בבליקי, אלי שאולי ושלומי רוזנבלום (מההרכב המקורי) והבסיסט הצעיר אלעד בן-הרוש.

בשנת 2025 הצטרף לפונץ' קלידן להקת "Pentagon", אסף וינטר, לקראת אלבום חדש של פונץ', עדכון הסאונד של הלהקה ומסע הופעות בישראל.

דיסקוגרפיה
אלבומים
 פונץ' - יוני 1991
 הצוללת - יוני 1992
 דנה ראתה עב"מ - אוגוסט 2002
 פינוקיו - ינואר 2007
 חור בשמיים כחולים (אלבום כפול בהופעה חיה) - ינואר 2010
 רמז לעתיד - דצמבר 2012

אוספים
 נדמה שישוב (2002) (שני האלבומים הראשונים על גבי דיסק אחד)

קישורים חיצוניים


  - בועז כהן על 20 שנות פונץ', תחילה כמעריץ ואחר כך כחבר בלהקה


 לגמרי לא במקרה דנה בקר מתארחת אצל יוסי בבליקי
 התוכנית של יוסי בבליקי ברדיו מהות החיים

הערות שוליים

קטגוריה:להקות רוק ישראליות
קטגוריה:להקות שהוקמו בשנת 1986